এর আগে তিনি ২০১৩ সালের ৫ মে তাহমিনা সিদ্দিককে আরো একটি চিঠি লিখেন। সেখানেও তিনি বিভিন্ন বিষয় তুলে ধরেন। ওই চিঠিতে বেগম তাহমিনা সিদ্দিক,সভাপতি,বাংলাদেশ আওয়ামী লীগ,কালকিনি উপজেলা শাখা, কালকিনি, মাদারীপুর বরাবর লিখেন, শ্রদ্ধেয় তাহমিনা,আস্সালামু আলাইকুম। আমার অনেক স্বপ্ন। স্বপ্ন এলাকার সার্বিক উন্নয়ন দেখা। এলাকার সহজ ও সুন্দর যাতায়াত ব্যবস্থা অবলোকন করা। এলাকার শিক্ষা প্রসারে ভালো শিক্ষা প্রতিষ্ঠানের অস্তিত্ব দেখা। এলাকার জনগণ সুখ ও শান্তিতে বসবাস করবেন, সুখ-স্বাচ্ছন্দ্যে জীবন কাটাবেন, সুশিক্ষায় শিক্ষিত হবেন, এলাকার উন্নয়নে কাজ করবেন- সম্মিলিত শক্তিতে এলাকাকে আলোকময় করে তুলবেন- এই স্বপ্ন বাস্তবায়নই আমার ধ্যান-জ্ঞান ও কর্মপ্রচেষ্টা। এ প্রচেষ্টা বাস্তবায়নে আপনাদের সহযোগিতা নিয়ে আমি কাজ করে চলেছি। আমি বিশ্বাস করি, আমাদের স্বপ্নের অনেক অনুষঙ্গ বাস্তবায়ন হয়েছে। এখন এলাকায় যথেষ্ট উন্নতমানের শিক্ষাপ্রতিষ্ঠান শিক্ষার আলো ছড়াচ্ছে চারিদিকে। এলাকায় রাস্তাঘাট হয়েছে। ঘুটঘুট অন্ধকারে বিদ্যুতের আলো জ্বলছে। শান্তি-শৃঙ্খলা রক্ষায় আমাদের অবহেলিত জনপদে নতুন থানা হয়েছে। পুলিশ তদন্ত কেন্দ্র স্থাপিত হয়েছে। ভবিষ্যতে আরো পুলিশ তদন্ত কেন্দ্র ও থানা প্রতিষ্ঠিত হবে- ইন্শাআল্লাহ। আইন-শৃঙ্খলার উন্নয়ন হওয়ায় জনগণ শান্তিতে বসবাস করছে। ঘরে ঘরে শিক্ষাবাতি জ্বলে উঠায় পারিবারিক কর্মসংস্থান বেড়েছে। পারিবারিক স্বাচ্ছন্দ্য ফিরে এসেছে। জনগণের মধ্যে আনন্দের স্পন্দন লক্ষনীয়। আশা করি, অচিরেই এমন দিন আসবে যেদিন- আমাদের এলাকা ‘মডেল এলাকা’ হিসেবে সারাদেশে উচ্চকিত হবে, অনুসরিত হবে। কালকিনিসহ আমাদের সমগ্র নির্বাচনি এলাকা হবে একটি গর্বিত ঐতিহাসিক এলাকা। এজন্য আমাদের আরও ঐক্যবদ্ধভাবে কাজ করতে হবে। ইতিবাচক রাজনীতির ধারা অব্যাহত রাখতে হবে।